Document ID: 32010R0285

NARIADENIE KOMISIE (EÚ) č. 285/2010
zo 6. apríla 2010,
ktorým sa mení a dopĺňa nariadenie Európskeho parlamentu a Rady (ES) č. 785/2004 o požiadavkách na poistenie leteckých dopravcov a prevádzkovateľov lietadiel
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 785/2004 z 21. apríla 2004 o požiadavkách na poistenie leteckých dopravcov a prevádzkovateľov lietadiel (1), a najmä na jeho článok 6 ods. 5,
keďže:
(1)
Rozhodnutím Rady 2001/539/ES (2) Spoločenstvo uzavrelo Dohovor o zjednotení niektorých pravidiel pre medzinárodnú leteckú dopravu, dohodnutý v Montreale 28. mája 1999 (Montrealský dohovor), ktorým sa ustanovujú pravidlá zodpovednosti v medzinárodnej leteckej doprave osôb, batožiny a nákladu.
(2)
V nariadení (ES) č. 785/2004 sa ustanovili minimálne požiadavky na poistenie zodpovednosti voči cestujúcim, batožine a nákladu na úrovni zaručujúcej, že leteckí dopravcovia budú primerane poistení, aby pokryli svoju zodpovednosť podľa Montrealského dohovoru.
(3)
Obmedzenia zodpovednosti leteckých dopravcov podľa Montrealského dohovoru nedávno preskúmala Medzinárodná organizácia civilného letectva (ICAO) so zohľadnením inflačného faktora, ktorý zodpovedá akumulovanej miere inflácie od dňa nadobudnutia platnosti Montrealského dohovoru.
(4)
ICAO zistila, že inflačný faktor od 4. novembra 2003, dňa nadobudnutia platnosti Montrealského dohovoru, prevýšil 10 percent, hranicu, od ktorej sa spúšťa úprava obmedzení zodpovednosti. Obmedzenia zodpovednosti sa preto zodpovedajúcim spôsobom zrevidovali.
(5)
Minimálne požiadavky na poistenie zodpovednosti voči cestujúcim, batožine a nákladu ustanovené v nariadení (ES) č. 785/2004 by sa mali včasným spôsobom upraviť podľa zrevidovaných limitov zodpovednosti podľa Montrealského dohovoru, ktoré nadobudli účinnosť 30. decembra 2009.
(6)
Pokiaľ ide o zodpovednosť voči cestujúcim, minimálne požiadavky na poistenie boli v nariadení (ES) č. 785/2004 stanovené na úrovni výrazne prevyšujúcej zrevidované obmedzenia zodpovednosti podľa Montrealského dohovoru.
(7)
Pokiaľ ide o zodpovednosť vo vzťahu k batožine a nákladu, minimálne požiadavky na poistenie nariadenia (ES) č. 785/2004 by sa mali zvýšiť na úroveň zrevidovaných obmedzení zodpovednosti podľa Montrealského dohovoru.
(8)
Nariadenie (ES) č. 785/2004 by sa preto malo zodpovedajúcim spôsobom zmeniť a doplniť.
(9)
Opatrenia stanovené v tomto nariadení sú v súlade so stanoviskom výboru zriadeného podľa článku 25 nariadenia Európskeho parlamentu a Rady (ES) č. 1008/2008 z 24. septembra 2008 o spoločných pravidlách prevádzky leteckých dopravných služieb v Spoločenstve (3),
PRIJALA TOTO NARIADENIE:
Článok 1
V článku 6 nariadenia (ES) č. 785/2004 sa odseky 2 a 3 nahrádzajú takto:
„2. Pokiaľ ide o zodpovednosť vo vzťahu k batožine, minimálne poistné krytie je 1 131 SDR na cestujúceho pri obchodných letoch.
3. Pokiaľ ide o zodpovednosť vo vzťahu k nákladu, minimálne poistné krytie je 19 SDR na kilogram pri obchodných letoch.“
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. apríla 2010

Labels: 2
11
8
5